Comenius – Cartagena

(11. 2.–17. 2. 2013)

1. dan

Prišel je težko pričakovani dan, odhod v Cartageno. V zgodnjih jutranjih urah smo se s kovčki in potovalkami še nekoliko zaspani odpravili na zagrebško letališče, tam čakali kakšni dve uri, nato pa smo se z letalom odpravili proti Münchnu, kjer smo prestopili na nekoliko večje letalo, s katerim smo poleteli proti Madridu. Ujeti smo morali še vlak proti Cartageni, mestu, v katero smo bili namenjeni. Po 5- urni vožnji smo le prispeli, nato pa se s taksijem odpeljali do našega hotela in se zaradi utrujenosti odpravili spat.

2. dan

Ob 8.30 smo se odpravili proti šoli, v kateri naj bi imeli skupno srečanje vseh šol, ki se združujejo v projekt Comenius. Prijazno so nas sprejeli in nas napotili v prostor, kjer smo preživeli večino skupnega časa. Najprej se je moral vsak udeleženec na kratko predstaviti, sledile so športe aktivnosti, v katerih smo se še nekoliko bolje spoznali. Nato so nas španski predstavniki popeljali v mestno hišo, v kateri smo spoznali kar nekaj novih stvari. Po vrnitvi v šolo smo opravili še predstavitev dobrih in slabih oglasov. Takoj zatem smo se napotili nazaj v naš hotel, nekaj malega pojedli in se družili z drugimi dijaki. Seveda smo se kar hitro ujeli, tako da smo preživeli kratek, vendar zanimiv večer.

3. dan

Dan je bil za nas kar aktiven. Morali smo sestaviti in pobarvati logotip Comenius, po končanem delu so nas porazdelili po skupinah, peli smo pesmi, ob tem smo se precej nasmejali, saj nam je petje povzročalo veliko težav. Zatem je sledila še predstavitev ter pokušina jedi, ki so jih predstavniki držav prinesli s sabo. Za konec smo predstavili svoje reklame o mleku, spet smo poželi iskrene čestitke, saj je bila naša reklama ena izmed najboljših. V večernih urah je sledilo ponovno druženje z dijaki drugih šol, s katerimi smo se vedno bolje spoznavali.

4. dan

Za spremembo smo ta dan začeli z izletom v sosednje, nekoliko večje mesto Murcia. Ogledali smo si veliko zanimivosti, katedralo in muzej, ki sta se mi najbolj vtisnili v spomin, saj česa takega moje oči še niso videle. V hotelu smo se pripravili na glavni dogodek, predstavitev nacionalnih plesov, ki je potekal v večernih urah v šoli. Po vsem tem smo se še pozno v noč zabavali ter počeli razne vragolije, tako da smo se v hotel vrnili precej izmučeni in tako že po nekaj minutah zaspali.

5. dan

Na žalost je bil ta dan za nas poln žalostnih emocij, komaj smo se začeli bolje spoznavati, že smo se morali poslavljati, saj se je naše poučno in zabavno druženje počasi bližalo h koncu. Po izbiranju mistra in miss Comenius smo se poslovili. Čisto pravo slovo je bilo zvečer, ko smo se še zadnjikrat objeli in se s solznimi očmi ter z žalostjo v srcu poslovili z zavedanjem, da se najverjetneje nikoli več ne bomo videli.

6. dan

Zgodaj zjutraj smo se odpravili na vlak proti Madridu, v mestu smo naprej poiskali hostel, po obilnem obroku pa smo se odpravili v tamkajšnji največji park. Zaradi slabe volje, ki nas je prevevala, smo se hitro vrnili v hostel, se še malo pozabavali ter v upanju na vrnitev domov boljše volje zaspali.

7. dan

Okoli 6. ure smo se odpravili proti madridskemu letališču, od koder smo kakšno uro kasneje poleteli proti Münchnu, tam prestopili na drugo letalo, ki nas je popeljalo proti zagrebškemu letališču, od koder smo tudi začeli ta prečudoviti izlet, izlet, na katerem smo spoznali nove ljudi ter z njimi preživeli nore dogodivščine.

Miran Germovšek, G3B